NAMANGAN MUHANDISLIK-IQTISODIYOT INSTITUTINI NAMANGAN MUHANDISLIK-TEXNOLOGIYA INSTITUTIGA AYLANTIRISh TO‘G‘RISIDA

O‘zbekiston Respublikasi Prezidentining “Oliy ta’lim muassasalarining moddiy-texnika bazasini mustahkamlash va yuqori malakali mutaxassislar tayyorlash sifatini tubdan yaxshilash chora-tadbirlari to‘g‘risida” 2011-yil 20-maydagi PQ-1533-son qarorini bajarish yuzasidan, bozor iqtisodiyotining zamonaviy talablariga javob beradigan yuqori malakali mutaxassislar tayyorlashni yanada takomillashtirish, shuningdek respublika, shu jumladan to‘qimachilik va yengil sanoat ishlab chiqarish tarmoqlarining kadrlar resurs bazasini mustahkamlash maqsadida Vazirlar Mahkamasi qaror qiladi:
 1. Namangan muhandislik-iqtisodiyot instituti Namangan muhandislik-texnologiya institutiga aylantirilsin.
 2. Quyidagilar Namangan muhandislik-texnologiya institutining asosiy vazifalari etib belgilansin:
 to‘qimachilik, yengil sanoat va matbaa sanoati tarmoqlari uchun texnologik mashina va asbob-uskunalar, kimyo texnologiyalari, texnologik jarayonlarni avtomatlashtirish gulchilik yo‘nalishlari bo‘yicha yuqori malakali mutaxassislar tayyorlash;
 institut faoliyatining asosiy yo‘nalishlari bo‘yicha amaliy ilmiy-tadqiqot ishlarini ro‘yobga chiqarish uchun zamonaviy ilmiy-laboratoriya bazasini shakllantirish;
 umumtexnika va texnika ta’lim yo‘nalishlari bo‘yicha yuqori malakali ilmiy-pedagog kadrlar tayyorlash, o‘quv jarayonini ilmiy-tadqiqot va ishlab chiqarish faoliyati bilan chuqur integratsiyalash;
 yoshlarni milliy, vatanparvarlik va fidoiylik g‘oyalariga sadoqat ruhida tarbiyalash, ma’naviy boy, har tomonlama kamol topgan, mustaqil dunyoqarashga va mustaqil fikrlashga ega bo‘lgan shaxsni tarbiyalash.
 3. Namangan muhandislik-texnologiya institutining o‘quv jarayonini tashkil etishni takomillashtirish, professor-o‘qituvchilar tarkibini to‘ldirish va zarur moddiy-texnika bazasini yaratish chora-tadbirlari dasturi ilovaga muvofiq tasdiqlansin.
 4. O‘zbekiston Respublikasi Oliy va o‘rta maxsus ta’lim vazirligi:
 O‘zbekiston Respublikasi Iqtisodiyot vazirligi, Davlat test markazi, Mehnat va aholini ijtimoiy muhofaza qilish vazirligi bilan birgalikda har yili Namangan muhandislik-texnologiya institutiga o‘qishga qabul qilish kvotalarini shakllantirishda tarmoqlarning mutaxassislarga bo‘lgan ehtiyojini hisobga olgan holda oliy ta’lim muassasasining tegishli sohalariga muvofiq mutaxassislar tayyorlash yo‘nalishlarini nazarda tutsin;
 bir oy muddatda Namangan muhandislik-texnologiya institutining ustavini va tuzilmasini belgilangan tartibda tasdiqlasin;
 2011/2012 o‘quv yili boshlangungacha Namangan muhandislik-texnologiya institutining ta’lim yo‘nalishlari va ixtisosliklari bo‘yicha o‘quv rejalari hamda dasturlarini davlat ta’lim standartlariga muvofiq tasdiqlasin;
 2012/2013 o‘quv yilidan boshlab muhandislik texnologiyalari sohasida tasdiqlangan asosiy ta’lim yo‘nalishlari bo‘yicha magistrlar tayyorlashni tashkil etish uchun tegishli o‘quv-laboratoriya bazasini va ilmiy-pedagog xodimlarni tayyorlash chora-tadbirlarini ko‘rsin;
 Namangan muhandislik-texnologiya institutining sohasi o‘zgarganligini hisobga olgan holda uning muhandis-pedagog kadrlari malakasini oshirish va qayta tayyorlash istiqbol rejasini tasdiqlasin.
 5. Oziq-ovqat sanoati korxonalari uyushmasiga kadrlarning boshqa asosiy buyurtmachilari bilan birgalikda institutning o‘quv-ishlab chiqarish va laboratoriya bazasini tashkil qilish va mustahkamlashda ko‘maklashish tavsiya etilsin.
 6. O‘zbekiston Respublikasi Oliy va o‘rta maxsus ta’lim vazirligi idoraviy normativ-huquqiy hujjatlarni ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S.Azimov va O‘zbekiston Respublikasi Bosh vazirining o‘rinbosari A.N.Aripov zimmasiga yuklansin.